CELEX: 52020PC0439
Language: hr
Date: 2020-08-24
Title: Prijedlog PROVEDBENE ODLUKE VIJEĆA o odobravanju na temelju Uredbe Vijeća (EU) 2020/672 privremene potpore Rumunjskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19

EUROPSKA KOMISIJA
            Bruxelles, 24.8.2020.
            COM(2020) 439 final
            2020/0211(NLE)
            Prijedlog
            PROVEDBENE ODLUKE VIJEĆA
            o odobravanju na temelju Uredbe Vijeća (EU) 2020/672 privremene potpore Rumunjskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Uredbom Vijeća 2020/672 („Uredba o instrumentu SURE”) propisan je pravni okvir za financijsku potporu Unije državama članicama u kojima je zbog izbijanja bolesti COVID-19 došlo do ozbiljnih gospodarskih poremećaja ili kojima ozbiljno prijete takvi poremećaji. Potpora iz instrumenta SURE namijenjena je prvenstveno za financiranje programâ skraćenog radnog vremena ili sličnih mjera kojima je cilj zaštititi zaposlene i samozaposlene osobe i na taj način smanjiti stopu nezaposlenosti i gubitak prihoda, te dodatno, za financiranje nekih zdravstvenih mjera, osobito na radnom mjestu.
            
            
               Rumunjska je 7. kolovoza 2020. podnijela zahtjev za financijsku pomoć Unije na temelju Uredbe o instrumentu SURE. Komisija se u skladu s člankom 6. stavkom 2. Uredbe o instrumentu SURE savjetovala s rumunjskim tijelima kako bi provjerila iznenadno i znatno povećanje stvarnih i planiranih javnih rashoda nastalih kao odgovor na pandemiju bolesti COVID-19 koji se izravno odnose na rumunjske programe skraćenog radnog vremena i slične mjere te na zdravstvene mjere. To se posebno odnosi na:
            
            
               (1)naknadu zaposlenicima za očuvanje radnih mjesta namijenjenu poslodavcima kod kojih je zbog posljedica pandemije bolesti COVID-19 smanjen opseg poslovanja ili je ono privremeno prekinuto. Naknada je ograničena na 75 % njihove osnovne plaće (ali ne više od 75 % prosječne bruto plaće u gospodarstvu) tijekom izvanrednog stanja;
            
            
               (2)naknadu za osobe čiji je ugovor o radu obustavljen na najmanje 15 dana tijekom izvanrednog stanja ili stanja pripravnosti, pod uvjetom da se radni odnos zadrži do 31. prosinca 2020. Naknada iznosi 41,5 % njihove osnovne bruto plaće (ali ne više od 41,5 % prosječne bruto plaće u gospodarstvu); 
            
            
               (3)program skraćenog radnog vremena u okviru kojeg poslodavac u slučaju privremenog smanjenja aktivnosti uzrokovanog izvanrednim stanjem ili stanjem pripravnosti ima mogućnost skratiti radno vrijeme zaposlenika za do 50 %. U razdoblju skraćenog radnog vremena zahvaćeni bi zaposlenici imali pravo na naknadu u iznosu od 75 % razlike između bruto plaće za uobičajeno radno vrijeme i stvarne plaće;
            
            
               (4)dvije mjere za samozaposlene osobe i slobodna zanimanja. Za one koji su u potpunosti prestali raditi zbog posljedica pandemije bolesti COVID-19 država osigurava naknadu u iznosu od 75 % njihove prosječne bruto plaće. Za one koji skraćuju radno vrijeme država osigurava naknadu u iznosu do 41,5 % njihove prosječne bruto plaće;
            
            
               (5)mjeru kojom se osigurava potpora u iznosu od 35 % naknade po radnom danu u razdoblju od najviše tri mjeseca za dnevne radnike koji prestanu raditi zbog obustave poslovnih aktivnosti kao posljedica pandemije bolesti COVID-19;
            
            
               (6)dodatak za dodatne poslove za osoblje posebnih struktura Nacionalnog zavoda za javno zdravstvo i županijskih uprava za javno zdravstvo i/ili uprave za javno zdravstvo u Bukureštu koje koordiniraju i provode mjere sprječavanja i ograničavanja događaja koje je Svjetska zdravstvena organizacija proglasila globalnim izvanrednim stanjem u području javnog zdravlja zbog zaraze bolešću COVID-19. Mjerom se osigurava naknada u iznosu od 75 % osnovne plaće za sate odrađene nakon uobičajenog radnog vremena i 100 % osnovne plaće za sate odrađene vikendom, državnim praznicima i ostalim danima koji se ne računaju kao radni dani; 
            
            
               (7)dodatak za skrb o djeci za zaposlenike nacionalnog sustava obrane, zatvorskih ustanova, jedinica javnog zdravstva i drugih kategorija uspostavljenih ministarskim odlukama. Uvjet za primanje naknade jest da drugi roditelj ne koristi alternativna prava zbog kojih ima pravo na slobodne dane za nadzor djece u slučaju privremenog zatvaranja obrazovnih jedinica; 
            
            
               (8)dodatak u iznosu do 30 % plaće za posebno opasne uvjete namijenjen medicinskom osoblju koje sudjeluje u medicinskim aktivnostima u borbi protiv bolesti COVID-19.
            
            
               Rumunjska je Komisiji dostavila relevantne informacije. 
            
            
               Uzimajući u obzir dostupne dokaze, Komisija predlaže Vijeću da donese provedbenu odluku o odobravanju financijske pomoći Rumunjskoj u skladu s Uredbom o instrumentu SURE radi potpore navedenim mjerama.
            
            
               •Dosljednost s postojećim odredbama politike u tom području
            
            
               Ovaj je Prijedlog u cijelosti usklađen s Uredbom Vijeća 2020/672, na temelju koje je i sastavljen.
            
            
               Ovaj je Prijedlog dopuna jednom drugom instrumentu prava Unije za potporu državama članicama u izvanrednim situacijama, a to je Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije („Uredba (EZ) br. 2012/2002”). Uredba (EU) 2020/461 Europskog parlamenta i Vijeća, kojom je taj instrument izmijenjen da bi se njegovo područje primjene proširilo na izvanredna stanja velikih razmjera u području javnog zdravlja i definirale određene operacije prihvatljive za financiranje, donesena je 30. ožujka. 
            
            
               •Dosljednost u odnosu na druge politike Unije
            
         
         
            
               Prijedlog je dio raznih mjera donesenih kao odgovor na aktualnu pandemiju bolesti COVID-19, kao što je „Investicijska inicijativa kao odgovor na koronavirus”, i dopunjuje druge instrumente za potporu zapošljavanju, kao što su Europski socijalni fond i Europski fond za strateška ulaganja/InvestEU. Korištenjem operacija uzimanja i davanja zajmova radi potpore državama članicama u ovom konkretnom slučaju pandemije bolesti COVID-19, ovaj Prijedlog služi kao druga crta obrane za financiranje programâ skraćenog radnog vremena i sličnih mjera kojima se pomaže zaštiti radnih mjesta, a time i zaposlenih i samozaposlenih osoba, od rizika od nezaposlenosti. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Pravna je osnova za ovaj instrument Uredba Vijeća 2020/672.  
            
            
               •Supsidijarnost (za neisključivu nadležnost) 
            
            
               Prijedlog se temelji na zahtjevu države članice i dokaz je europske solidarnosti koja se očituje u financijskoj pomoći Unije u obliku privremenih zajmova državi članici pogođenoj pandemijom bolesti COVID-19. Kao druga crta obrane, takva financijska pomoć privremena je potpora državi za povećane javne rashode za programe skraćenog radnog vremena i slične mjere za zaštitu radnih mjesta, a time i zaposlenih i samozaposlenih osoba, od rizika od nezaposlenosti i gubitka prihoda.
            
            
               Takva će potpora pomoći pogođenim građanima i pridonijeti ublažavanju izravnih socioekonomskih posljedica krize uzrokovane bolešću COVID-19. 
            
            
               •Proporcionalnost
            
            
               U skladu s načelom proporcionalnosti ovaj Prijedlog ne prelazi ono što je potrebno za ostvarivanje ciljeva instrumenta. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               Savjetovanje s dionicima nije moglo biti provedeno zbog žurnosti pripreme Prijedloga da bi ga Vijeće moglo pravovremeno donijeti.
            
            
               •Procjena učinka
            
            
               Procjena učinka nije provedena zbog žurnosti Prijedloga.
            
            
               4.UTJECAJ NA PRORAČUN
            
            
               Komisija bi trebala moći ugovoriti zaduživanje na financijskim tržištima u svrhu korištenja istih sredstava za zajmove državi članici koja je zatražila financijsku pomoć iz instrumenta SURE. 
            
            
               Osim jamstava od država članica, u okvir su ugrađene i druge sigurnosne mjere kako bi se zajamčila financijska solidnost programa:
            
            
               ·rigorozan i konzervativan pristup financijskom upravljanju,
            
            
               ·struktura portfelja zajmova koja ograničava rizik koncentracije, izloženost na godišnjoj razini i prekomjernu izloženost prema državama članicama pojedinačno, istovremeno osiguravajući dostatna sredstva za dodjelu državama članicama kojima su najpotrebnija i
            
            
               ·mogućnost obnavljanja zajma.
            
         
         
            
               2020/0211 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobravanju na temelju Uredbe Vijeća (EU) 2020/672 privremene potpore Rumunjskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19
                  1
               , a posebno njezin članak 6. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Rumunjska je 7. kolovoza 2020. podnijela zahtjev za financijsku pomoć Unije kojom bi dopunila svoje nacionalne mjere za ublažavanje posljedica pandemije bolesti COVID-19 i njezinih socioekonomskih posljedica za radnike. 
            
            
               (2)Očekuje se da će izbijanje bolesti COVID-19 i izvanredne mjere koje je Rumunjska uvela da bi ograničila širenje pandemije i njezine socioekonomske i zdravstvene posljedice dramatično utjecati na javne financije. U Komisijinoj proljetnoj prognozi 2020. procijenjeno je da će Rumunjska do kraja 2020. zabilježiti deficit opće države od 9,2 % i dug opće države od 46,2 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Rumunjske za 6,0 % u 2020. 
            
            
               (3)Pandemija bolesti COVID-19 dovela je do imobilizacije znatnog dijela radne snage u Rumunjskoj. Uzrokovala je iznenadno i znatno povećanje javnih rashoda u Rumunjskoj zbog programa skraćenog radnog vremena i sličnih mjera te zdravstvenih mjera, kako je navedeno u uvodnim izjavama od 4. do 11. 
            
            
               (4)Izvanrednom uredbom Vlade 30/2020
                  2
               , kako je navedeno u zahtjevu Rumunjske od 7. kolovoza 2020., predviđaju se naknade za zaposlenike poslodavaca kod kojih je zbog posljedica pandemije bolesti COVID-19 smanjen opseg poslovanja ili je ono privremeno prekinuto. Naknada je ograničena na 75 % njihove osnovne plaće (ali ne više od 75 % prosječne bruto plaće u gospodarstvu) tijekom izvanrednog stanja;
            
            
               (5)Izvanrednom uredbom Vlade 92/2020
                  3
               , kako je navedeno u zahtjevu Rumunjske od 7. kolovoza 2020., uvedene su naknade za osobe čiji je ugovor o radu obustavljen na najmanje 15 dana tijekom izvanrednog stanja ili stanja pripravnosti, pod uvjetom da se radni odnos zadrži do 31. prosinca 2020. Naknada iznosi 41,5 % njihove osnovne bruto plaće (ali ne više od 41,5 % prosječne bruto plaće u gospodarstvu); 
            
            
               (6)Izvanrednom uredbom Vlade 132/2020
                  4
                uveden je program skraćenog radnog vremena u okviru kojeg poslodavac može skratiti radno vrijeme zaposlenika za do 50 % u slučaju privremenog smanjenja aktivnosti uzrokovanog izvanrednim stanjem ili stanjem pripravnosti. U razdoblju skraćenog radnog vremena zaposlenici imaju pravo na naknadu u iznosu od 75 % razlike između bruto plaće za uobičajeno radno vrijeme i stvarne plaće.
            
            
               (7)Uvedene su dvije mjere za samozaposlene osobe i slobodna zanimanja. Za one koji su u potpunosti prestali raditi zbog posljedica pandemije bolesti COVID-19 država osigurava naknadu u iznosu od 75 % njihove prosječne bruto plaće
                  5
               . Za one koji skraćuju radno vrijeme država osigurava naknadu u iznosu do 41,5 % njihove prosječne bruto plaće;
            
            
               (8)Za dnevne radnike koji prestanu raditi zbog obustave poslovnih aktivnosti kao posljedica pandemije bolesti COVID-19 nadležna su tijela uvela mjeru kojom se osigurava potpora u iznosu od 35 % naknade po radnom danu u razdoblju od najviše 3 mjeseca.
            
            
               (9)Izvanrednom uredbom Vlade 11/2020
                  6
               , kako je navedeno u zahtjevu Rumunjske od 7. kolovoza 2020., predviđa se dodatak za dodatne poslove za osoblje posebnih struktura Nacionalnog zavoda za javno zdravstvo i županijskih uprava za javno zdravstvo i/ili uprave za javno zdravstvo u Bukureštu koje koordiniraju i provode mjere sprječavanja i ograničavanja događaja koje je Svjetska zdravstvena organizacija proglasila globalnim izvanrednim stanjem u području javnog zdravlja zbog zaraze bolešću COVID-19. Mjerom se osigurava naknada u iznosu od 75 % osnovne plaće za sate odrađene nakon uobičajenog radnog vremena i 100 % osnovne plaće za sate odrađene vikendom, državnim praznicima i ostalim danima koji se ne računaju kao radni dani; Ta se mjera može smatrati zdravstvenom mjerom, kako je navedeno u Uredbi (EU) 2020/672.
            
            
               (10)Za zaposlenike nacionalnog sustava obrane, zatvorskih ustanova, jedinica javnog zdravstva i drugih kategorija uspostavljenih ministarskim odlukama nadležna su tijela osigurala dodatak za skrb o djeci. Uvjet za primanje naknade jest da drugi roditelj ne koristi alternativna prava zbog kojih ima pravo na slobodne dane za nadzor djece u slučaju privremenog zatvaranja obrazovnih jedinica; Ta se mjera može smatrati mjerom koja je slična programima skraćenog radnog vremena, kako je navedeno u Uredbi (EU) 2020/672, jer se njome zaposlenicima pruža dohodovna potpora, čime se pridonosi pokrivanju troškova skrbi za djecu dok su škole zatvorene, odnosno pomaže roditeljima da nastave raditi, te na taj način štiti radni odnos. 
            
            
               (11)Naposljetku, Zakonom br. 56/2020
                  7
               , kako je navedeno u zahtjevu Rumunjske od 7. kolovoza 2020., uvodi se dodatak za posebno opasne uvjete namijenjen medicinskom osoblju koje sudjeluje u medicinskim aktivnostima u borbi protiv bolesti COVID-19 u iznosu do 30 % njihove plaće.
            
         
         
            
               (12)Rumunjska ispunjava uvjete za podnošenje zahtjeva za financijsku pomoć iz članka 3. Uredbe (EU) 2020/672. Rumunjska je Komisiji dostavila dostatne dokaze o povećanju stvarnih i planiranih javnih rashoda za 4 370 779 006 EUR od 1. veljače 2020. zbog povećanja iznosa izravno povezanih s naknadama zaposlenicima za očuvanje radnih mjesta i druge kategorije osim zaposlenika, naknadom za ponovno zaposlene zaposlenike i druge kategorije osim zaposlenika, predstojećim programom skraćenog radnog vremena, potporom za dnevne radnike i dodatkom za skrb o djeci za određene zaposlenike. To je iznenadno i znatno povećanje jer se odnosi na nove mjere kojima je obuhvaćen znatan udio poduzetnika i radne snage u Rumunjskoj. Rumunjska namjerava financirati 271 534 419 EUR povećanog iznosa rashoda s pomoću sredstava Unije. 
            
            
               (13)Komisija se u skladu s člankom 6. Uredbe (EU) 2020/672 savjetovala s Rumunjskom i provjerila je odnosi li se iznenadno i znatno povećanje stvarnih i planiranih rashoda izravno na programe skraćenog radnog vremena i slične mjere te primjenu odgovarajućih zdravstvenih mjera povezanih s pandemijom bolesti COVID-19, kako je navedeno u zahtjevu od 7. kolovoza 2020.
            
            
               (14)Stoga bi Rumunjskoj trebalo pružiti financijsku pomoć kako bi joj se pomoglo u ublažavanju socioekonomskih posljedica ozbiljnih gospodarskih poremećaja uzrokovanih pandemijom bolesti COVID-19.
            
            
               (15)Ovom Odlukom ne bi se trebao dovoditi u pitanje ishod postupaka koji bi se mogli pokrenuti u vezi s poremećajima funkcioniranja unutarnjeg tržišta, osobito na temelju članaka 107. i 108. UFEU-a. Njome se ne poništava zahtjev iz članka 108. UFEU-a da države članice obavijeste Komisiju o slučajevima planirane dodjele državne potpore.
            
            
               (16)Rumunjska bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Rumunjska te rashode izvršila.
            
            
               (17)Odluka o dodjeli financijske pomoći donesena je uzevši u obzir postojeće i očekivane potrebe Rumunjske, kao i zahtjeve za financijsku pomoć u skladu s Uredbom (EU) 2020/672 koje su već podnijele ili planiraju podnijeti druge države članice, a pritom su primijenjena načela jednakog postupanja, solidarnosti, proporcionalnosti i transparentnosti,
            
            
               DONIJELO JE OVU ODLUKU: 
            
            
               Članak 1.
            
            
               Rumunjska ispunjava uvjete iz članka 3. Uredbe (EU) 2020/672.  
            
            
               Članak 2.
            
            
               1.Unija Rumunjskoj stavlja na raspolaganje zajam u maksimalnom iznosu od 4 099 244 587 EUR. Maksimalno prosječno dospijeće zajma je 15 godina.
            
            
               2.Razdoblje raspoloživosti financijske pomoći odobrene ovom Odlukom traje 18 mjeseci i počinje teći od prvog dana nakon stupanja na snagu ove Odluke. 
            
            
               3.Financijsku pomoć Unije Komisija Rumunjskoj stavlja na raspolaganje u najviše osam obroka. Obroci se mogu isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1. 
            
            
               4.Prvi obrok isplaćuje se nakon stupanja na snagu sporazuma o zajmu iz članka 8. stavka 2. Uredbe (EU) 2020/672. 
            
            
               5.Rumunjska podmiruje troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog financiranja. 
            
            
               6.Komisija odlučuje o iznosu i isplati obroka, kao i o iznosu tranši. 
            
            
               Članak 3. 
            
            
               1. Rumunjska može financirati sljedeće mjere: 
            
            
               (1)naknadu zaposlenicima za očuvanje radnih mjesta namijenjenu poslodavcima kod kojih je smanjen opseg poslovanja ili je ono privremeno prekinuto, kako je predviđeno člankom 11. Izvanredne uredbe Vlade 30/2020;
            
            
               (2)naknade za osobe čiji je ugovor o radu obustavljen, kako je predviđeno člankom 1. Izvanredne uredbe Vlade 92/2020; 
            
         
         
            
               (3)program skraćenog radnog vremena, kako je predviđeno člankom 1. Izvanredne uredbe Vlade 132/2020;
            
            
               (4)naknadu sličnu naknadi iz točke (a) za druge kategorije osim zaposlenika, uključujući samozaposlene osobe i slobodna zanimanja, kako je predviđeno člankom 15. Izvanredne uredbe Vlade 30/2020;
            
            
               (5)naknadu predviđenu Zakonom br. 6/2020 o državnom proračunu za socijalno osiguranje za 2020. za druge kategorije osim zaposlenika (uključujući samozaposlene osobe i slobodna zanimanja), kako je predviđeno člankom 3. Izvanredne uredbe Vlade 132/2020;
            
            
               (6)potporu za dnevne radnike, kako je predviđeno člankom 4. Izvanredne uredbe Vlade 132/2020;
            
            
               (7)dodatak za dodatne poslove za osoblje posebnih struktura Nacionalnog zavoda za javno zdravstvo i županijskih uprava za javno zdravstvo i/ili uprave za javno zdravstvo u Bukureštu, kako je predviđeno člankom 8. stavkom 6. Izvanredne uredbe Vlade 11/2020;
            
            
               (8)dodatak za skrb o djeci za zaposlenike nacionalnog sustava obrane, zatvorskih ustanova, jedinica javnog zdravstva i drugih kategorija uspostavljenih ministarskim odlukama, kako je predviđeno člankom 1. stavkom 6. Izvanredne uredbe Vlade 30/2020;
            
            
               (9)dodatak za posebno opasne uvjete namijenjen medicinskom osoblju kao priznanje za zasluge, kako je predviđeno člankom 7. Zakona br. 56/2020.
            
            
               Članak 4.
            
            
               Rumunjska do [DATUM: šest mjeseci od datuma objave ove Odluke] i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
            
            
               Članak 5.
            
            
               Ova je Odluka upućena Rumunjskoj.
            
            
               Članak 6.
            
            
               Ova Odluka objavljuje se u Službenom listu Europske unije. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 159, 20.5.2020., str. 1.
               
               
                  
                     (2)
                  
                        Objavljeno u Službenom listu br. 231 od 21. ožujka 2020.
               
               
                  
                     (3)
                  
                        Objavljeno u Službenom listu br. 459 od 29. svibnja 2020.
               
               
                  
                     (4)
                  
                        Objavljeno u Službenom listu br. 720 od 10. kolovoza 2020.
               
               
                  
                     (5)
                  
                        Kako je predviđeno Zakonom br. 6/2020 o državnom proračunu za socijalno osiguranje za 2020.
               
               
                  
                     (6)
                  
                        Objavljeno u Službenom listu br. 102 od 11. veljače 2020.
               
               
                  
                     (7)
                  
                        Objavljeno u Službenom listu br. 402 od 15. svibnja 2020.